Куьйгалхочо иштта боххушехь, цхьаццайолчу школашкахь оьрсийн мотт хьеха луш боллу аьтто нохчийн мотт хьехарна цабалар лазаме хилар дуьйцура хьехархоша. Вайн дукха башха школаш ю, уьш хьашт ма-дду вайзаманан гIирсашца кечйина а ю, амма вешан къоман мотт Iаморна тоъал сахьташ ца хилча, мел доккха зеделлачу хьехархочун а таро хир яц оцу меттан хазалла, башхалла йовзийта, и мотт Iалашбеш вайн къомо таханенга кхачоран некъ бовзийта. Цхьаццаболу куьйгалхой кIелхьарабовлу, адамийн лаам бу иштта, олий. Цунна тIедоьгIна ала лаьа, йиц ялаза ю вайх юкъара цхьа «советски къам» дан гIиртина зама а. Цу хенахь а бара «заманал хьалхабевлларш». Уьш-м хIинца а карор бу, гуш лаьтташехь церан аьтто бу-кх, шайна беза къастам бан. Бакъду, царна хаьийла, ишттачу дас-нанас шайн берашна тешнабехк бина ца Iаш, шайна а тешнабехк бар. Шайн бер нохчийн маттах мукъа ма-диттара, цара иза мукъа дуьту нохчийн къам кхечу къаьмнех къасточу гIиллакхех, ламастех, со харц хир яц, динах а. ХIун тIаьхье, хIун кхане хир ю царах? Шайна ца оьшу нохчийн мотт буьйцучу къоман векал хуьлучул, шайна безаш буьйцучу а, оьшуш Iамочу а меттан векал хила мегар ду ишттачарна. Церан дуккха а дуьненан даьхни а, алссам кхиамаш а хила там бу, амма цхьана дийнахь, шаьш схьадевллачу юьрта, кIошта беъна Далла дуьхьал-м баха беза церан. Цу дийнахь буьйцург нохчийн мотт а хир бу. Дала гечдойла кхечу маттахь-м эр дац царна.